Die nuwe normaal - WelstandWelstand
Tuis / Advies / Die nuwe normaal
Die nuwe normaal gaan 'n ander manier van sosialisering tot gevolg hê, 'n ander manier van werk, van inkopies doen en vakansie hou. Mense is tot stilstand gedwing en het tyd gekry om te reflekteer oor hulle waardes en hulle te heroorweeg.
In 'n wêreldwye opname deur VOX, 'n New Yorkse koerant, het dit aan die lig gekom dat die inperking nuwe gedrag- en lewenstyle veroorsaak het wat mense wil behou.
1) 'n Verandering in verbruikersgedrag is bo-aan die lys. Mense kom agter dat klere, voedsel en allerhande foefies nie langdurige vreugde bring nie. Meeste van dié artikels is aangeskaf in 'n oomblik van onmiddellike gratifikasie en 'n aansienlike bedrag is uitgegee aan uiteet of kitskosse en wegneemetes. Die nuwe normaal is minimalisme, om heel te maak of te herstel eerder as om te vervang, soos in die verlede in krisistye gedoen is en wat nou die nuwe norm gaan word met onsekere inkomstes in die vooruitsig. Dit word ook die nuwe normaal om plaaslike besighede of verskaffers te ondersteun.
2) Vir dié wat in die bevoorregte posisie is om van die huis af te werk en 'n vaste inkomste te ontvang, is die tendens om minder werksdruk op jouself te plaas en nie elke oomblik van die dag te vul met werksverpligtinge nie. Nou is die fokus op die belangrikste mense in jou lewe: jou gesin en vriende. Jy jaag nie meer status na nie, die motor waarmee jy ry is goed genoeg, jou boetiekklere is uitgedien en skemerkelkies na werk gaan jou nie meer guns laat wen nie. Jy het nou meer tyd wat jy kan bestee aan dinge wat vir jou van waarde is of jou kan verbeter.
3) Prioritisering van familie, vriende en persone wat by jou gestaan het en aan wie jy ook ondersteuning gebied het tydens 'n krisis word belangrik. Jy maak ook nou tyd om weer verlore bande met vervreemde familie of ou skoolvriende op te tel en 'n nuwe soort netwerk te bou.
4) Betrokkenheid by etiese kwessies en aktivisme verskyn op jou belangelys. Jy word bewus van jou koolstofvoetspoor en jy raak betrokke by liefdadigheidsprojekte of selfs by politieke aktivisme en bewusmakingsveldtogte. Die nuwe normaal laat jou jou eie seëninge tel en laat jou ingryp in die nood van ander.
5) Jy het meer tyd vir gereelde oefening en mag na die inperking meer gereeld by 'n sportsentrum aanmeld, 'n nuwe sport beoefen of net jou bestaande sport verbeter.
6) Jy ry eerder met Jan Tuisbly se karretjie en word bewus van voedselsekerheidskwessies, verkies om tuis voedsel voor te berei, 'n eie groentetuin aan te skaf en om gesonder, eenvoudiger en nader aan die natuur te leef.
7) Dit word vir jou belangrik om meer in die natuur te kom omdat jy nou ook meer tyd daarvoor het. Jy hunker nie meer na 'n eksotiese vakansie oorsee nie maar om eerder in jou eie land op 'n laer begroting vakansie te hou.
8) Om van die huis af te werk is die nuwe normaal wat die streslading van reis en sperdatums van jou skouers afhaal. Jy is rustiger, werk teen jou eie tempo, stel jou eie doelwitte, werk meer georden, kry meer gedoen, raak nie betrokke by kantoorpolitiek nie en kan tyd inruim vir familieverpligtinge of persoonlike afsprake soos nodig.
Tog moet ons onthou dat hoewel ons ons eie nuwe normaal kan skep, gefortifiseer teen die pandemie, die stygende aantal werkloses en haweloses die nuwe normaal heel anders sal laat lyk.